SK Úradný vestník Európskej únie C 180/17

Uverejnenie žiadosti podľa článku 50 ods. 2 písm. a) nariadenia Európskeho parlamentu a Rady (EÚ) č. 1151/2012 o systémoch kvality pre poľnohospodárske výrobky a potraviny

2013/C 180/10

Týmto uverejnením sa poskytuje právo vzniesť námietku proti žiadosti podľa článku 51 nariadenia Európskeho parlamentu a Rady (EÚ) č. 1151/2012 (1).

JEDNOTNÝ DOKUMENT

NARIADENIE RADY (ES) č. 510/2006

o ochrane zemepisných označení a označení pôvodu poľnohospodárskych výrobkov a potravín (2)

„PEMBROKESHIRE EARLIES“/„PEMBROKESHIRE EARLY POTATOES“

ES č.: GB-PGI-0005-01087-29.01.2013

CHZO ( X ) CHOP ( )

1. Názov

„Pembrokeshire Earlies“/„Pembrokeshire Early Potatoes“

2. Členský štát alebo tretia krajina

Spojené kráľovstvo

3. Opis poľnohospodárskeho výrobku alebo potraviny

3.1. Druh výrobku

Trieda 1.6. Ovocie, zelenina a obilniny v pôvodnom stave alebo spracované

3.2. Opis výrobku, na ktorý sa vzťahuje názov uvedený v bode 1

„Pembrokeshire Earlies/Pembrokeshire Early Potatoes“ je názov, ktorým sa označujú nezrelé zemiaky druhu ľuľok zemiakový (Solanum tuberosum) z čeľade ľuľkovité (Solanaceae). Tieto zemiaky sa musia zasadiť, vypestovať a zberať vo vymedzenej oblasti, ktorou je grófstvo Pembrokeshire v západnom Walese.

Zemiak je malý (má priemer 15 – 70 mm), má okrúhly alebo oválny tvar, jemnú šupku a typicky výrazne sviežu, zemitú, orechovú chuť a aromu. Má krémovú textúru a rovnomerné biele až svetložlté sfarbenie. Hľuzy sa sadia každý rok od polovice februára (v pobrežných oblastiach, kde sa nevyskytujú mrazy, ich však možno sadiť už koncom januára) a zberajú sa v období od začiatku mája do konca júla. Je to podstatne skôr než v iných vnútrozemských častiach Walesu, keďže vďaka kombinácii teplejšieho podnebia a úrodnej pôdy, ktorá sa ľahko obrába a odvodňuje, je v tejto oblasti nižšie riziko výskytu mrazu.

Za svoje jedinečné vlastnosti vďačia zemiaky „Pembrokeshire Earlies/Pembrokeshire Early Potatoes“ miernemu podnebiu a jedinečnej pôde v oblasti grófstva Pembrokeshire, ktoré umožňujú ich skorú výsadbu a zber. Krátke vegetačné obdobie a čerstvosť sú dôvodom ich sviežej, typicky „zemitej“ chuti typickej pre skoré zemiaky.

Zemiaky sa v závislosti od požiadaviek zákazníkov predávajú buď voľne na váhu, alebo v baleniach s rôznou hmotnosťou.

3.3. Suroviny (len pri spracovaných výrobkoch)

—

3.4. Krmivo (len pri výrobkoch živočíšneho pôvodu)

—

3.5. Konkrétne kroky pri výrobe, ktoré sa musia uskutočniť v označenej zemepisnej oblasti

Zemiaky „Pembrokeshire Earlies/Pembrokeshire Early Potatoes“ sa musia sadiť, pestovať a zberať vo vymedzenej oblasti.

3.6. Osobitné pravidlá pri krájaní, strúhaní, balení atď.

—

3.7. Osobitné pravidlá pri označovaní

Na označení musí byť uvedený názov „Pembrokeshire Early Potatoes“ alebo „Pembrokeshire Earlies“.

4. Stručné vymedzenie zemepisnej oblasti

Grófstvo Pembrokeshire v západnom Walese.

5. Spojenie so zemepisnou oblasťou

5.1. Špecifickosť zemepisnej oblasti

Grófstvo Pembrokeshire leží na najzápadnejšom cípe Walesu a z troch strán ho obklopuje more. Oblasť sa nachádza pod priaznivým vplyvom tepla mora ohrievaného Severoatlantickým prúdom (európska vetva Golfského prúdu). Golfský prúd je teplý prúd, vďaka ktorému sú na západnom pobreží Veľkej Británie vyššie teploty ako na jej východnej strane. Otepľujúci účinok mora a s ním spojené stále podnebie sú dôvodom, prečo sa miestna pôda na jar skôr ohrieva a sú tu teda vhodné podmienky na pestovanie skorých zemiakov. Súčasne sa minimalizuje riziko výskytu mrazu, čo výrazne prospieva k ochrane klíčiacej plodiny pred poškodením.

Pôda a podnebie vo vymedzenej oblasti významnou mierou prispeli k dobrému menu zemiakov „Pembrokeshire Earlies/Pembrokeshire Early Potatoes“ sa významnou mierou zaslúžili. Práve tieto pôdne a klimatické podmienky vytvárajú prostredie vhodné na to, aby sa zemiaky „Pembrokeshire Earlies/Pembrokeshire Early Potatoes“ pestovali a zberali začiatkom roka. Počas krátkeho vegetačného obdobia vyrastie malý zemiak s čerstvou, typicky zemitou chuťou a orechovou arómou.

Geologické podložie v grófstve Pembrokeshir, je tvorené veľmi starými horninami pochádzajúcimi z predkambrijského obdobia a z obdobia mladšieho a staršieho paleozoika. Z týchto hornín vzniká charakteristická pôda. Väčšina zemiakov „Pembrokeshire Earlies/Pembrokeshire Early Potatoes“ sa pestuje v pôde tvorenej červeným pieskovcom na pobrežných svahoch orientovaných na juh. Táto pôda je prirodzene úrodná, ľahko sa obrába a odvodňuje a na jar sa rýchlo ohreje. Vďaka miernemu podnebiu a úrodnej pôde je priemerná dĺžka vegetačného obdobia v grófstve Pembrokeshire deväť mesiacov, čo znamená, že je dlhšie a začína sa skôr ako v iných grófstvach vo Walese. Zem je kamenistá a hoci väčšie kamene možno odstrániť a znížiť tak riziko poškodenia hľúz, zvyšné menšie kamene pomáhajú ohrievať pôdu, keďže cez noc udržiavajú teplo.

5.2. Špecifickosť výrobku

Zemiaky „Pembrokeshire Earlies/Pembrokeshire Early Potatoes“ sa vyznačujú nezameniteľným vzhľadom a chuťou a práve pre tieto vlastnosti sú tak vysoko cenené. Skutočnosť, že sú to najskoršie zemiaky, ktoré je možné vo Walese dostať a že majú osobitý vzhľad, chuť a konzistenciu, len zvyšuje dobré meno týchto zemiakov a dopyt po nich.

Počas prípravy pôdy sa menšie kamene ponechajú v zemi, aby pomáhali ohrievať pôdu. Keď sa teplota pôdy priblíži k 10 °C, pôda sa povláči bránami, aby sa rozdrvili hrudy zeme a pôda bola čo najjemnejšia a najpriepustnejšia. Potom sa vytvoria plytké riadky, do ktorých sa ručne alebo mechanicky zasadia zemiaky. Rýchly rast zemiakov sa dosahuje tak, že, sa hľuza zasadí do hĺbky približne 75 mm. Rovnaká vrstva pôdy musí byť aj pod hľuzou. Takéto plytké riadky umožnia rýchlejšie ohriatie pôdy a rýchly rast plodín. Okrem toho sú plytké riadky nutné aj preto, že „Pembrokeshire Earlies/Pembrokeshire Early Potatoes“ vykazujú pri zbere malú veľkosť.

Zemiaky „Pembrokeshire Earlies/Pembrokeshire Early Potatoes“ sa zberajú mladé a v čase zberu sú teda malé. Majú osobitú výrazne sviežu, zemitú, orechovú chuť a arómu. Počas prvých dvoch týždňov zberu je šupka zemiakov jemná a citlivá, preto sa so zemiakmi musí zaobchádzať opatrne. Zemiaky sa zbierajú ručne a predávajú sa neočistené od zeminy, čím sa minimalizuje riziko poškodenia. Postupom času šupka dostatočne stvrdne a zemiaky sa môžu zberať aj mechanicky. Vzhľadom na to, že sú zemiaky stále mladé a jemné, si mechanický zber vyžaduje opatrnosť.

Zemiaky „Pembrokeshire Earlies/Pembrokeshire Early Potatoes“ majú v rámci potravinárskeho priemyslu pevné miesto a sú všeobecne uznávané, a to nielen v Spojenom kráľovstve, ale aj na celom svete. Ako kvalitný produkt ich používajú mnohí poprední šéfkuchári a gurmáni a pravidelne ich uvádzajú vo svojich jedálnych lístkoch. Mnohé renomované reštaurácie a poľnohospodársko-potravinárske podniky dávajú prednosť práve týmto skorým zemiakom.

5.3. Príčinná súvislosť medzi zemepisnou oblasťou a akosťou alebo typickou vlastnosťou výrobku (CHOP), alebo špecifickou akosťou, povesťou alebo inou typickou vlastnosťou výrobku (CHZO)

Za dobrým menom „Pembrokeshire Earlies/Pembrokeshire Early Potatoes“ a dopyte po tomto produkte stojí skutočnosť, že ide o najskoršie zemiaky, ktoré možno vo Walese dostať a že majú osobitú výrazne sviežu, zemitú, orechovú chuť a arómu. Vplyvom podnebia vo vymedzenej oblasti a zásluhou úrodných kamenistých pôd, ktoré sa ľahko obrábajú a odvodňujú, sa pôda rýchlejšie ohrieva, vďaka čomu má grófstvo Pembrokeshire najskoršie a najdlhšie vegetačné obdobie vo Walese. Preto sa zemiaky „Pembrokeshire Earlies/Pembrokeshire Early Potatoes“ môžu sadiť, pestovať a zberať skôr ako v iných vnútrozemských častiach Walesu. Možnosť skorého zberu zemiakov „Pembrokeshire Earlies/Pembrokeshire Early Potatoes“ má za následok, že sa ich organoleptické vlastnosti kvalitatívne líšia od organoleptických vlastností zrelých zemiakových hľúz.

Pestovatelia zemiakov „Pembrokeshire Earlies/Pembrokeshire Early Potatoes“ sa vyznačujú intuitívnymi znalosťami miestneho prostredia a špecifickými zručnosťami spojenými s pestovaním týchto skorých zemiakov. Tieto vedomosti, viazané na predmetnú oblasť a plodinu, sa vyvíjali dlhé roky a odovzdávali z generácie na generáciu. Rozhodujúcim faktorom je príprava pôdy, pri ktorej sa v zemi často ponechávajú malé kamene na podporu jej ohrievania. Iba šikovní a skúsení pestovatelia dokážu rozpoznať, že predklíčené hľuzy dosiahli optimálne štádium vývoja na zasadenie. Vystihnúť správny okamih na zasadenie zemiakov a získať tak maximálny výnos si vyžaduje cit a pochopenie súhry viacerých faktorov (stav pôdy, teplota pôdy a počasie). Okrem toho sa prvé zemiaky „Pembrokeshire Earlies/Pembrokeshire Early Potatoes“ zberajú ručne (nie mechanicky) a predávajú neočistené od zeminy, čím sa chráni ich jemná šupka.

Dejiny vymedzenej oblasti sú nerozlučne späté s pestovaním skorých zemiakov a vyplýva z nich hospodársky a kultúrny význam zemiakov „Pembrokeshire Earlies/Pembrokeshire Early Potatoes“ pre grófstvo Pembrokeshire. Autor Redcliffe Salaman vo svojej knihe „The History and Social Influence of the Potato“ uvádza, že pestovanie zemiakov bolo v grófstve Pembrokeshire rozšírené už v roku 1776. Počas druhej svetovej vojny sa v grófstve Pembrokeshire zemiaky pestovali veľkoplošne, pričom význam pestovania skorých zemiakov pokračoval aj v 50. rokoch 20. storočia a pretrváva dodnes. V 80. rokoch 20. storočia bola založená spoločnosť Pembrokeshire Potato Marketing Group a v roku 1995 bol postavený spracovateľský závod, ktorý v súčasnosti triedi a spracúva zemiaky „Pembrokeshire Earlies/Pembrokeshire Early Potatoes“ pre rôzne možnosti odbytu.

Zemiaky „Pembrokeshire Earlies/Pembrokeshire Early Potatoes“ sú známe svojou vysokou kvalitou a v rámci potravinárskeho priemyslu majú svoje pevné miesto a sú mimoriadne cenené nielen v samotnom grófstve Pembrokeshire, ale aj vo Walese, v Spojenom kráľovstve a v ďalších krajinách. Ako produkt najvyššej kvality ich používajú mnohí poprední šéfkuchári a gurmáni a pravidelne ich uvádzajú vo svojich jedálnych lístkoch ako miestnu špecialitu. Spomedzi množstva spôsobov ich prípravy sa najväčšej obľube teší konzumácia čerstvých uvarených zemiakov s maslom. Renomované reštaurácie a poľnohospodársko-potravinárske podniky dávajú prednosť práve týmto skorým zemiakom.

Owen Hall, šéfkuchár v hoteli Wolfscastle, grófstvo Pembrokeshire, Wales

„… podľa mňa vďačia zemiaky ‚Pembrokeshire Earlies‘ za svoju jedinečnú chuť úrodnej pôde v grófstve Pembrokeshire.“

V roku 2009 získali zemiaky „Pembrokeshire Earlies/Pembrokeshire Early Potatoes“ niekoľko ocenení True Taste of Wales.

Odkaz na uverejnenie špecifikácie

[Článok 5 ods. 7 nariadenia (ES) č. 510/2006 (3)]

http://archive.defra.gov.uk/foodfarm/food/industry/regional/foodname/products/documents/pembrokeshire-early-potatoes-pgi-120907.pdf

(1) Ú. v. EÚ L 343, 14.12.2012, s. 1.

(2) Ú. v. EÚ L 93, 31.3.2006, s. 12. Nahradené nariadením (EÚ) č. 1151/2012.

(3) Porovnaj poznámku pod čiarou 2.